”În căutarea lui Gică”, seria pe care Libertatea a documentat-o în Suedia, ajunge azi la al treilea episod.

Publicăm acum cronica incredibilului proces de crimă.

Într-o țară cu o supertehnologie, precum Suedia, enigma asasinatului împotriva lui Gică, românul cerșetor singuratic din Huskvarna, a fost rezolvată nu datorită camerelor de supraveghere, ci prin implicarea unor mame suedeze.

Dar tot factorul uman a transformat procesul într-unul care a indignat o mare parte a țării scandinave.

Cei doi puști, Oliver, 16 ani, el însuși băiatul unui imigrant ungur, și Emil, 14 ani, n-au fost condamnați pentru crimă.

Judecătorii au considerat că ficatul bolnav al românului Gică n-a rezistat unor lovituri care, în mod normal, nu l-ar fi ucis.



de Delia Marinescu și Eli Driu (foto)

Pe 8 august 2018 dimineața, cea mai fierbinte zi din istoria localității Huskvarna, Emil, adolescentul de 14 ani care îl maltratase pe Gică cu câteva ore în urmă, aleargă într-un suflet spre supermarketul Willys.

Vede că locul din stânga intrării, unde Gică cerșea în fiecare zi, este gol.

Urmărește cel mai nou VIDEO Știri VIDEO O asistentă medicală condamnată în 2017 pentru trafic de influență la operații a ajuns consilier juridic la primăria condusă de Daniel Florea!

”I-ați făcut ceva?”

Emil deschide apoi un link primit pe telefon de la Hampus, prietenul lui de 13 ani care îi îndemnase pe el și Oliver să plece acasă cu o seară înainte. În parc fuseseră mai mulți copii care îl hăituiau pe Gică, fără un motiv, doar de distracție. Ultimii hăitași rămăseseră Emil și Oliver.

Iar azi, pe un site de știri locale scrie că un bărbat a fost găsit mort în parcul Smedby din localitate.

“I-ați făcut ceva?”, îl întreabă Hampus pe Emil printr-un mesaj. Răscolit de panică, Emil șterge în grabă videourile filmate cu telefonul în noaptea dinainte. Aruncă pantalonii, cămașa și pantofii pe care îi purtase în timpul atacului.

Recomandări Sondaje contradictorii cu trei zile înainte de alegerile pentru Primăria Capitalei. De ce depinde totul

Celălalt bătăuș, Oliver, 16 ani, își dă și el foc cămășii. Se panichează când vede că nu mai are căștile albe de la telefon.

Emil și Oliver se întâlnesc chiar în față la Willys, câteva zile mai târziu. Se întreabă unul pe altul dacă a existat o cameră de luat vederi în parcul unde l-au bătut.

Cel mai mult îi preocupă urmele digitale, din memoria telefoanelor și ale camerelor de supraveghere.

Mamele băieților care fuseseră în parc sunt primele care sună la poliție

Dar nu lumea digitală îi desconspiră, ci sentimentele care pulsează în rețeaua umană înconjurătoare. Cu 20.000 de locuitori, Huskvarna este un loc unde oamenii se cunosc între ei. Iar comunitatea reacționează.

După ce află îngrozite de la fiii lor de cele petrecute în noaptea de 7-8 august în parcul Smedby, câteva dintre mamele băieților sună la poliție.

Recomandări Părinte indignat pe reflexul mușamalizării după incidentul cu lampa UV de la “Lazăr”: “Copiii noștri ajung la spital, iar părinții fac ode directoarelor și caută «turnătorul»!”

La secție ajung de asemenea, pe cale anonimă, și două videouri în care se vede cum Oliver îl lovește pe Gică.

Apoi informațiile curg în cascadă.

Căștile sunt supuse probei ADN

Anchetatorii coroborează declarațiile și videourile cu un dar neașteptat al panicii. La locul faptei găsiseră, pierdute, din grabă, o pereche de căști de telefon, albe.

După ce, de la oameni, află cine sunt suspecții, ei pot să lege căștile de Oliver, prin examenul ADN. Iese gradul +4, cea mai înaltă compatibilitate.

Acum, investigatorii au dovezile clare că cei care l-au bătut până la moarte pe Gică sunt Oliver și Emil.

“Măcar au ales persoana potrivită pentru a omorî”, scrie cineva pe forumul Flashback. Mesajul cinic scoate la iveală faptul că vânătoarea din noapte a fost punctul culminant al urii împotriva cerșetorilor români, care nutrea de mult timp în unii dintre suedezi.

Recomandări O asistentă medicală condamnată în 2017 pentru trafic de influență la operații a ajuns consilier juridic la primăria condusă de Daniel Florea!

După cum, la alții, empatia rămăsese intactă. Mai mulți colegii de școală, care i-au blocat imediat pe chat-uri pe cei doi bătăuși, sunt fețele unei umanități care refuză crima.

Oliver și Emil – chipurile inocente ale urii.

Oliver, adolescentul de 16 ani, este fiu de imigrant

Principalul agresor, Oliver, este la rândul lui fiu de imigrant – tatăl lui vine din Ungaria și îl crește singur. Tatăl puștiului are probleme financiare și face eforturi să îl țină pe fiul său în școală. Lipsa banilor și dificultățile de concentrare îl împinseseră pe Oliver să se lase la un moment dat de școală, dar izbutise să se întoarcă. El își consumă furia în jocurile pe calculator și în cursele cu motorul.

Emil, puștiul de 14 ani, este în clasa a VIII-a, iar în timpul liber practică jiu-jitsu brazilian, un sport de contact care se bazează pe lupta crâncenă la sol. Și din casa lui Emil lipsește mama. Iar tatăl fusese arestat mai demult și bătuse un polițist în secție.

Oliver și Emil nu erau prieteni apropiați.

Perchezițiile poliției în casele copiilor încep abia după 3 săptămâni

Poliția face percheziții în locuințele băieților abia pe 27 august, la trei săptămâni după crimă.

“Polițiștii nu au vrut să se grăbească. Procurorul a vrut să se asigure că totul este făcut în mod corect”, așa au motivat autoritățile faptul că ancheta s-a desfășurat atât de lent, potrivit jurnalistei Rebecka Montelius de la Sveriges Radio, radioul public suedez.

”Cred că dacă altcineva ar fi fost acolo, poliția ar fi acționat mult mai repede. Dar pentru că Gică locuia în parc și pentru că era într-o stare de sănătate proastă nu s-au grăbit”, spune ziarista.

Oliver a căutat pe Google ”nu se moare dintr-o bătaie”

Din cauza întârzierii percheziției, din telefonul lui Oliver lipsesc mesajele pe care el și Emil le-au schimbat în noaptea de 7-8 august.

Polițiștii găsesc, în schimb, alte mesaje trimise de Oliver prietenilor pe care îi sunase să i se confeseze. În unul din ele, Oliver îl imploră pe un amic să tacă.

”Max, nu suntem prieteni? Ai știut că nu am făcut asta, a fost Emil”

”Eu știu mai bine, pentru că am văzut când Emil l-a bătut până la moarte și acum o să fiu complice”

”Nu am omorât pe nimeni”

”Au dovezi”

În mobilul celui mai mare dintre agresori, polițiștii descoperă, de asemenea, că Oliver căutase pe Google, între 18 și 23 august, definițiile pentru ”omucidere involuntară”, ”nu se moare dintr-o bătaie”, ”abuz” și ”sentință abuz”.

Oliver este reținut de poliție pe 27 august, pentru 3 zile.

Procurorii cer condamnarea pentru crimă a lui Oliver și Emil

Procesul începe la Curtea Districtuală, pe 28 noiembrie 2018.

Statul acuză prin procurorul șef, Klas Lorefors, și procurorul de cameră, Linda Schön.

“Maltratarea ar trebui să fie considerată extrem de crudă, deoarece au demonstrat un comportament extraordinar de nemilos și au provocat suferințe extreme, iar în urma rănilor a rezultat moartea lui Gheorge Hortolomei Lupu, cetățean român”, susține rechizitoriul.

Acuzarea cere ca tinerii să fie condamnați pentru crimă.

Nici un legist n-a fost chemat la locul morții

Avocații lui Emil și Oliver speculează întârzierile, erorile și orientarea anchetei poliției spre ideea stării precare de sănătate a lui Gică.

La locul morții nu fusese chemat nici un medic legist, și abia pe 14 august au făcut autopsia criminalistică, la o săptămână de la moartea lui Gică. ”În tribunal, poliția a primit o mulțime de critici pentru faptul că legistul nu a fost chemat la locul respectiv”, consemna televiziunea publică din Suedia.

Probe împotriva ficatului lui Gică

Raportul precizează drept cauză a morții “sângerarea internă a ficatului”. Întrebarea reală este: ce a dus la sângerarea ficatului?

Înalt de 1,74 metri, Gică cântărea doar 53 de kg, cu 5 kg mai puțin decât Oliver și cu 17 kilograme mai puțin decât Emil. Potrivit lui Staffan Täckholm, un localnic care trecuse prin parc în acea seara, Gică era slăbit, “dacă suflai spre el, putea să cadă”. De asemenea, românul era “într-o stare bună, el părea fericit și beat”, adaugă martorul audiat.

Raportul medico-legal a arătat că Gică avea 2,57 grame de etanol la mie, adică un grad ridicat de intoxicare cu alcool.

“Abuzul cronic de alcool concomitent cu boala ficatului (ciroză) poate să fi contribuit la faptul că deteriorarea ficatului a devenit atât de gravă și a dus la sângerare”, susține același raport medico-legal.

În aceste condiții, în care probele se concentrează împotriva ficatului, avocații copiilor pledează că Oliver și Emil nu se consideră vinovați de crimă.

Dacă ai sub 15 ani, nu ești pedepsit în Suedia, dar poți fi judecat, ca să se afle adevărul

Datorită celor 14 ani ai săi, mezinul cetei de vănători, Emil, are un statut special.

Codul Penal suedez prevede că doar tinerii de peste 15 ani pot fi condamnați. O persoană care nu a împlinit această vârstă nu poate fi urmărită penal pentru infracțiune și nici pedepsită.

Însă, în cazul în care cineva este suspectat de săvârșirea unei infracțiuni grave înainte de vârsta de 15 ani, același Cod Penal din Suedia cere instanței să afle dacă tânărul a comis infracțiunea. Ca să se știe adevărul, chiar dacă nu va fi condamnat.

“A fost important (n.r aflarea adevărului) pentru ca Direcția de Asistență Socială să știe cum să acționeze în privința tânărului de 14 ani”, explică, pentru Libertatea, judecătorul Nils Karlberg.

Șocați când au auzit cum Emil râde în filmarea cu omul bătut

Procurorii au convins instanța că puștii au mințit.

În fața anchetatorilor, Oliver și Emil dăduseră constant vina unul pe altul. “Interogatoriile au arătat că amândoi au încercat să își reducă propriul rol în cursul evenimentelor și că au încercat, în schimb, să sublinieze ce a făcut celălalt”, constată judecătorii.

Atât Oliver, cât și Emil au declarat că celălalt i-a dat lui Gică atât prima, cât și ultima lovitură. Băieții au recunoscut că l-au bătut pe Gică folosind un semn de lemn abia când ADN-ul victimei a fost găsit pe semn.

Toți cei care asistă la proces sunt șocați de sunetele care se aud pe filmări. “În așa-numitul film de box cu umbra, în care Emil a filmat când Oliver se află în aer cu Gică, Emil râde în fundal”, notează instanța.

”Violența filmată devine un trofeu”

Din videourile confiscate de poliție, judecătorii își dau seama că tinerii “și-au promovat acțiunile celuilalt și că s-au încurajat unul pe celălalt să îl atace pe Gică. Prin urmare, aceștia au acționat în comun și în acord”.

“Violența filmată devine un trofeu de care sunt mândri și cu care vor să se laude, crescând astfel ierarhic în propriul subgrup”, afirmă psihologul suedez Börje Svensson pentru Libertatea. Setea puștilor de a avea acest trofeu al recunoașterii celorlalți le-a oferit procurorilor probele video produse chiar de către băieți.

Tot la tribunalul disctrictual cad neadevărurile băieților, potrivit cărora Gică îi amenințase sau ar fi fost violent. Inițial, Oliver a spus că românul singuratic a vrut să îi omoare și că avea un cuțit la el. A pretins chiar că Gică l-a lovit la un ochi.

Dar după aceea, Oliver revine și recunoaște că “a afirmat în mai multe interogări, în mod incorect, că Gică avea un cuțit”, consemnează tribunalul.

În final, cei doi recunosc că “Gică a acceptat loviturile, n-a ripostat”. Probabil că singurul lucru făcut de el, conchide tot instanța, “e acela că s-a apărat cu un colac de salvare pentru a-i ține pe Emil și Oliver la distanță”.

Colacul de 3 kg și povestea imigranților

Imaginea imigrantului român încercând, neputincios, să se salveze cu un colac de salvare nu este singurul scheci tragic al întîmplării din Huskvarna. Același colac fusese găsit, în dimineața de după crimă, pe 8 august 2018, de către alți doi imigranți, Jamil Assaf și Jamil Dayoub, descoperitorii trupului lui Gică. Cu sentimentul care nu dispare poate niciodată dintr-un străin, că riscă oricând să intre în bucluc, Jamil Assaf și Jamil Dayoub luaseră colacul greu de 3 kilograme și-l atârnaseră la locul lui, pe stâlp, fără să-și dea seama că are urme de sânge pe el.

Ca într-un cerc, Oliver, cel care folosise colacul respectiv ca armă ucigașă împotriva românului Gică, era și el fiul unui alt imigrant, ungur de data asta.

Bea mult, dar nu era violent

Vreme de trei ore cât a fost șicanat, apoi hăituit și bătut, Gică nu a răspuns violențelor și asta coincide cu întregul său portret, pe care l-am reconstituit la Huskvarna, din mărturiile celor care l-au cunoscut vreme de aproape patru ani, de când bărbatul nevoiaș venise în sudul Suediei.

Fie că e vorba de suedezi, de români, de prelați sau de oameni din asociațiile neguvernamentale, toți au descris un om fragil, consumat fizic, însă complet neconflictual, chiar și când ajungea sub dominația alcoolului.

“Era om bun, mereu râdea. El când bea se ducea să se culce, nu făcea scandal”, spune o femeie din satul Valea Seacă, care cerșește în fața unui supermarket din Jonkoping.

În fața probelor incontestabile, Emil și Oliver spun că nu ar fi dat niciodată în Gică dacă ar fi înțeles că există riscul ca acesta să moară.

Emil susține că, după ce îl bătuseră crunt, s-au gândit să cheme poliția, dar Oliver a refuzat: “Dacă chemăm poliția, intrăm în rahat”.

Ultimele lor gânduri se îndreptaseră spre poliție, nu spre salvare care ar fi putut ajuta victima. Momentul a fost esențial în derularea nopții, pentru că Gică încă trăia la ora 00:20, când poliția a reconstituit, prin rețeaua de telefonie mobilă, că puștii au șters-o din parc.

Judecătorii se gândesc că altcineva l-ar fi putut omorî

La acestă răscruce a procesului, apare raționamentul care a înfuriat o parte a societății suedeze. Instanța susține că există posibilitatea ca altcineva să-l fi omorât pe Gică după plecarea celor doi.

“În lumina modului de viață și abuzului de alcool al lui Gică, se poate considera că există un risc crescut ca el să fi avut alți oameni care i-au dorit răul. Mai ales că nu există nicio investigație despre ce alte persoane ar fi putut fi în zonă”, se agață instanța de lipsurile din ancheta poliției.

În sentința sa, tribunalul districtual constată că “Procuratura nu a reușit să demonstreze că Oliver sau Emil au provocat moartea lui Gică. Nu s-a demonstrat că loviturile lui Oliver au provocat orice alt rău decât durerea și sângerarea musculară sau subcutanată a victimei”.

Prin urmare, spre stupoarea unei bune părți a societății suedeze, tribunalul nu încadrează faptele la crimă, ci la abuz brutal, chiar dacă ele au condus la moarte.

Puștii scapă cu sentința de abuz

În total, în noaptea de 7-8 august 2018, Emil îl lovise pe Gică de 6 ori în cap, de 3-4 ori în spate, o dată cu conul reflectorizant și o dată cu colacul de salvare. Oliver îl lovise de 15-20 de ori în cap și de aproximativ 3 ori în alte părți ale corpului.

Argumentele instanței, care i-au scăpat pe băieți:

1. Ficatul bolnav de ciroză al lui Gică.

2. Ipoteza că ar mai fi putut exista un agresor după plecarea celor doi.

Abuz înseamnă “felul nemilos în care Oliver și Emil au acționat, pentru o lungă perioadă de timp, atacând o persoană singuratică, slabă și vulnerabilă, care nu avea de unde să meargă și care avea dificultăți în a cere ajutor”. Dar infracțiunea de abuz e mult mai clement încadrată decât cea de crimă.

Cu sentința de abuz, Emil scapă de tot, datorită vârstei de 14 ani.

Oliver este cantonat într-un centru pentru tineri, cu regim închis, timp de 5 luni.

Ca să justifice instituționalizarea lui Oliver în centrul de minori, instanța arată “că există un risc semnificativ ca sănătatea și dezvoltarea lui Oliver să fie afectate grav de activitățile infracționale și de comportamentul degradant din punct de vedere social în general. Oliver are nevoie de o existență stabilă într-un centru de tratament pentru a se ocupa de școlarizarea sa și de viața sa socială în general”.

Familiei din România i se refuză despăgubiri de 5.600 de euro

Reacția opiniei publice și șocul procurorilor dau naștere părții a doua a procesului.

Chiar și localnicii contra emigranților sunt stupefiați. “Poți să fii împotriva cerșetorilor și să ai părinți care vorbesc urât despre imigranți. Toată lumea are dreptul la o opinie. Dar când cineva ucide un om inofensiv depășește orice graniță și nu mai poate fi liber, printre alți oameni. Patologic”, scrie cineva pe forumul suedez Flashback.

Familia lui Gică din România, care nu mai știa nimic de el de zece ani, solicită daune pentru vătămări corporale de 60.000 de coroane suedeze, echivalentul a 5.600 euro.

Instanța respinge și această cerere. În schimb, lucrurile lui Gică pot fi înapoiate familiei. În noaptea în care a fost vânat în parc și omorât, românul purta un tricou galben cu supereroi.

În episodul de MÂINE din Libertatea, aflați ce s-a întâmplat la Apel și care a fost sentința finală.

Citește și:

În căutarea lui Gică – românul omorât într-un parc din Huskvarna, Suedia, de doi adolescenți. Paște în pădure cu cei mai nevoiași dintre compatrioți (1)

În căutarea lui Gică (2). Crima. Povestea nopții care a șocat Suedia. Cum a fost ucis un cerșetor român în Huskvarna

În căutarea lui Gică (4). “Gică și-a pierdut mai mult de jumătate din volumul de sânge”. Curtea de Apel a recunoscut că loviturile băieților l-au ucis pe român, “și acum o să mă întrebați de ce nu au primit sentința pentru omor”.

Cum a ajuns un tipograf pasionat de șah din Bacău, cerșetor în Huskvarna, Suedia. Și cum descriu cei doi adolescenți care l-au ucis crima lor gratuită! În căutarea lui Gică: Omul – ultimul episod (5)

PARTENERI - GSP.RO A ajuns om al străzii la 37 de ani după ce și-a pierdut toată averea. Imagini incredibile cu fostul sportiv care cerșește pe stradă

PARTENERI - PLAYTECH Am GĂSIT-O! Unde se ascunde Adriana Iliescu și DE CE! Viitorul tată al Elizei spune unde e cea mai bătrână mamă din România

HOROSCOP Horoscop 25 septembrie 2020. Leii trebuie să evite excesele de autoritate, mai ales pe cele legate de muncă